KIRJALLINEN KYSYMYS E-0465/00 esittäjä(t): Daniel Varela Suanzes-Carpegna (PPE-DE) komissiolle. Euroopan komission politiikka, jolla pannaan täytäntöön EU:n talousarvio vuodelle 2000 vähemmistökielten ja alueellisten kielten suojelemisen ja edistämisen osalta.



Virallinen lehti nro 374 E , 28/12/2000 s. 0081 - 0082



KIRJALLINEN KYSYMYS E-0465/00 esittäjä(t): Daniel Varela Suanzes-Carpegna (PPE-DE) komissiolle (24. helmikuuta 2000) Aihe: Euroopan komission politiikka, jolla pannaan täytäntöön EU:n talousarvio vuodelle 2000 vähemmistökielten ja alueellisten kielten suojelemisen ja edistämisen osalta EU:n budjettivallan käyttäjät eli parlamentti ja neuvosto päättivät yhteisön talousarviossa vuodelle 2000 budjettivaroista, jotka on varattu vähemmistökielten ja alueellisten kielten edistämiseen ja suojelemiseen. Käytännössä budjettikohdassa B3-1000 Yhteistyö koulutuksen ja nuorisopolitiikan alalla todetaan, että tämän kohdan, jonka kokonaismäärärahat ovat 4,5 miljoonaa euroa, erityistavoitteena on tukea toimia, joilla edistetään yhteisön vähemmistökieliä sekä niiden säilyttämistä. Voiko komissio ilmoittaa, mikä konkreettinen summa näistä 4,5 miljoonasta eurosta on tarkoitettu yhteisön vähemmistökielien suojeluun ja turvaamiseen? Voiko komissio antaa tietoja kyseisen budjettikohdan täytäntöönpanoon sovellettavasta menettelystä? Voiko komissio ilmoittaa, mistä lähtien on mahdollista esittää konkreettisia hankkeita, jotka voivat saada rahoitusta, joka on tarkoitettu vähemmistökielien edistämiseen ja säilyttämiseen? Voiko komissio antaa tietoja suuntaviivoista tai ohjeista sekä vaatimuksista, jotka kyseisten hankkeiden on täytettävä saadakseen yhteisön rahoitusta? Voiko komissio ilmoittaa, milloin lopulta valituiksi tulleet hankkeet saavat niille myönnetyn yhteistön rahoituksen? Viviane Redingin komission puolesta antama yhteinen vastaus kirjallisiin kysymyksiin E-0465/00 ja E-0478/00 (2. toukokuuta 2000) Budjettikohdan B3-1000 yhteistyö koulutuksen ja nuorisopolitiikan alalla kokonaismääräraha on 4,5 miljoonaa euroa. Tällä summalla on mm. tarkoitus tukea toimia, joilla autetaan ja suojellaan yhteisön alueellisia ja vähemmistökieliä ja -kulttuureita. Komissio on ehdottanut neuvostolle ja parlamentille toimitetussa alustavassa talousarvioesityksessä 2,5 miljoonan euron varaamista tähän tarkoitukseen. Komissio aikoo julkaista tätä varten mahdollisimman pian ehdotuspyynnön, jonka tekstiä viimeistellään parhaillaan. Ehdotuspyynnössä ilmoitetaan kaikki ehdotusten tekemiseen ja valintaan liittyvät seikat. Arvoisalle parlamentin jäsenelle ilmoitetaan asiasta suoraan sitten kun kaikki tiedot on saatu. Komissio tutkii niin ikään mahdollisuutta laatia erityinen tutkimus Euroopan unionin kielivähemmistöjen tarpeista. Tällaisella tutkimuksella voitaisiin hyvin täydentää nykyisiä tietoja asiasta. Kehitettäessä tulevien vuosien toimia alueellisten ja vähemmistökielien auttamiseksi ja suojelemiseksi otetaan huomioon näiden toimien toteuttaminen sekä Euroopan kielten vuoden järjestäminen vuonna 2001. Kyseiset toimet määritellään täsmällisesti soveliaana ajankohtana. Alueellisten ja vähemmistökielien määritelmä perustuu alueellisia kieliä tai vähemmistökieliä koskevan eurooppalaisen peruskirjan 1 artiklassa esitettyyn määritelmään, joka kuuluu seuraavasti: ---alueellinen kieli tai vähemmistökieli tarkoittaa kieltä, jota perinteisesti käytetään jonkin valtion tietyllä alueella ja jota käyttävät kyseisen valtion kansalaiset ovat lukumäärältään pienempi väestöryhmä kuin valtion muu väestö ja joka poikkeaa valtion virallisesta kielestä tai kielistä; sellaisena ei pidetä valtion virallisen kielen tai kielten murteita eikä maahanmuuttajien kieliä.